Forslag til afgørelse fra generaladvokat Geelhoed fremsat den 5. april 2001. - Kommissionen for De Europæiske Fællesskaber mod Republikken Østrig. - Traktatbrud - Direktiv 97/65/EF. - Sag C-111/00.



Samling af Afgørelser 2001 side I-07555



Generaladvokatens forslag til afgørelse

1. I denne sag anmoder Kommissionen for De Europæiske Fællesskaber Domstolen om i henhold til artikel 226 EF at fastslå, at Republikken Østrig har tilsidesat sine forpligtelser i henhold til Kommissionens direktiv 97/65/EF af 26. november 1997 om tredje tilpasning til de tekniske fremskridt af Rådets direktiv 90/679/EØF om beskyttelse af arbejdstagerne mod farerne ved at være udsat for biologiske agenser under arbejdet .

2. Direktivets artikel 1 ændrer bilag III til direktiv 90/679/EØF. Ændringerne af bilaget skyldes nye videnskabelige data vedrørende overførsel til mennesker af den agens, der fremkalder bovin spongiform encephalopati (BSE). Det er således nødvendigt at tilpasse klassificeringen af BSE-agensen og at henvise til variant Creutzfeldt-Jakobs sygdom. En anden tilpasning af bilaget vedrører en mulig erhvervsmæssig overførsel af overførbare spongiforme encephalopatier (TSE'er) hos mennesker og dyr.

3. I medfør af direktivets artikel 2 sætter medlemsstaterne de nødvendige love og administrative bestemmelser i kraft for at efterkomme direktivet senest den 30. juni 1998.

4. Den østrigske regering har ikke bestridt traktatbruddet hverken under den administrative procedure eller under retsforhandlingerne. Den har opridset status for lovgivningsprocessen og samtidig anført, at Republikken Østrigs forfatningsmæssige struktur kræver et bestemt antal forskellige gennemførelsesbestemmelser nationalt, dvs. på delstatsniveau. Den østrigske regering har i duplikken anført, at de nødvendige bestemmelser i mellemtiden var blevet vedtaget på føderalt plan, og at gennemførelsen var meget fremskreden på delstatsniveau. Kommissionen har taget denne oplysning til efterretning, samtidig med at den har konstateret, at gennemførelsen af direktivet endnu ikke er fuldendt inden for alle områder eller på alle niveauer i forbundsstaten.

5. I en sag i henhold til artikel 226 EF vurderes spørgsmålet om, hvorvidt der foreligger et traktatbrud, på baggrund af forholdene i medlemsstaten, som de var ved udløbet af fristen i den begrundede udtalelse. Da Republikken Østrig på det tidspunkt ikke havde opfyldt de forpligtelser, der påhvilede den i henhold til direktivet, og desuden stadig ikke fuldt ud havde opfyldt disse efterfølgende, bør Kommissionen gives medhold. Jeg henviser i denne forbindelse ligeledes til den faste retspraksis, der afviser alle anbringender vedrørende den nationale forfatningsmæssige struktur .

På baggrund af ovenstående betragtninger foreslår jeg Domstolen følgende:

»a) at fastslå, at Republikken Østrig har tilsidesat sine forpligtelser i henhold til Kommissionens direktiv 97/65/EF af 26. november 1997 om tredje tilpasning til de tekniske fremskridt af Rådets direktiv 90/679/EØF om beskyttelse af arbejdstagerne mod farerne ved at være udsat for biologiske agenser under arbejdet, idet den ikke har vedtaget de love og administrative bestemmelser, der er nødvendige for at efterkomme direktivet

b) at pålægge Republikken Østrig at betale sagens omkostninger i henhold til procesreglementets artikel 69, stk. 2.«